CELEX: 32020D0675
Language: lt
Date: 2020-05-15 00:00:00
Title: Komisijos įgyvendinimo sprendimas (ES) 2020/675 2020 m. gegužės 15 d. dėl pasiūlytos Europos piliečių iniciatyvos „Laisvė dalytis“ (pranešta dokumentu Nr. C(2020) 3191) (Tekstas autentiškas tik anglų kalba)

20.5.2020   
               
               
                  LT
               
               
                  Europos Sąjungos oficialusis leidinys
               
               
                  L 158/5
               
            
         KOMISIJOS ĮGYVENDINIMO SPRENDIMAS (ES) 2020/675
         2020 m. gegužės 15 d.
         dėl pasiūlytos Europos piliečių iniciatyvos „Laisvė dalytis“
         
            
               (pranešta dokumentu Nr. C(2020) 3191)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnį,
         kadangi:
         
                     (1)
                  
                  
                     pasiūlytos Europos piliečių iniciatyvos „Laisvė dalytis“ tikslai – „legalizuoti galimybę per skaitmeninius tinklus asmeniniam naudojimui ir ne pelno tikslais dalytis rinkmenomis, kuriose yra autorių teisių, gretutinių teisių ir sui generis duomenų bazių teisių saugomų kūrinių ir kitos medžiagos, siekiant užtikrinti pusiausvyrą tarp autorių ir kitų teisių turėtojų teisių ir visuotinės teisės į mokslą ir kultūrą“;
                  
               
                     (2)
                  
                  
                     priede pateikiama daugiau informacijos apie pasiūlytos piliečių iniciatyvos dalyką, tikslus ir aplinkybes. Visų pirma, ja raginama iš dalies pakeisti ES taisykles dėl dalijimosi turiniu skaitmeninių platformų, konkrečiai – į Europos Parlamento ir Tarybos direktyvą (ES) 2019/790 (2). Numatomi pakeitimai būtų „teisėkūros procedūra priimamo akto, kuriuo būtų numatyta, kad fiziniams asmenims, kurie per skaitmeninius tinklus asmeniniam naudojimui ir ne pelno tikslais dalijasi rinkmenomis, nebūtų taikomos autorių teisės, gretutinės teisės ir sui generis duomenų bazių teisės“, priėmimas. Iniciatyvos tikslas – leisti piliečiams „tiesiogiai dalytis rinkmenomis per lygiarangių tinklus, kad jie netikrinami ir neprofiliuojami turėtų prieigą prie mokslo ir kultūros turinio“;
                  
               
                     (3)
                  
                  
                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, be kita ko, nustatant, kad kiekvienas pilietis turi turėti teisę, teikdamas Europos piliečių iniciatyvą, dalyvauti demokratiniame Sąjungos gyvenime;
                  
               
                     (4)
                  
                  
                     todėl piliečių iniciatyvos teikimo procedūros ir sąlygos turėtų būti aiškios, paprastos, patogios ir atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;
                  
               
                     (5)
                  
                  
                     pasiūlyta iniciatyva prašoma iš dalies pakeisti ES taisykles dėl dalijimosi turiniu skaitmeninių platformų, konkrečiai darant nuorodą į Direktyvą (ES) 2019/790 dėl autorių teisių ir gretutinių teisių bendrojoje skaitmeninėje rinkoje, kuri grindžiama Sutarties dėl Europos Sąjungos veikimo (SESV) 53 straipsnio 1 dalimi ir 62 bei 114 straipsniais;
                  
               
                     (6)
                  
                  
                     remiantis SESV 53 straipsnio 1 dalimi, siekiant koordinuoti valstybių narių įstatymų ir kitų teisės aktų nuostatas dėl savarankiškai dirbančių asmenų veiklos pradėjimo ir vertimosi ja, gali būti priimami Sąjungos teisės aktai, kuriais įgyvendinamos Sutartys. Pagal SESV 62 straipsnį šis teisinis pagrindas taip pat taikomas klausimams, susijusiems su laisve teikti paslaugas, kaip nustatyta SESV 56–61 straipsniuose;
                  
               
                     (7)
                  
                  
                     remiantis SESV 114 straipsniu, siekiant suderinti valstybių narių įstatymų ir kitų teisės aktų nuostatas, skirtas vidaus rinkai kurti ar veikimui užtikrinti, gali būti priimami Sąjungos teisės aktai, kuriais įgyvendinamos Sutartys;
                  
               
                     (8)
                  
                  
                     atsižvelgiant į SESV 53 straipsnio 1 dalį ir 62 bei 114 straipsnius, nėra taip, kad kuri nors pasiūlytos piliečių iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis pagal Reglamento (ES) 2019/788 6 straipsnio 3 dalies c punktą;
                  
               
                     (9)
                  
                  
                     pagal Reglamento 5 straipsnio 1–3 dalis buvo sudaryta organizatorių grupė ir paskirti kontaktiniai asmenys, taip pat pagal 5 straipsnio 7 dalį iniciatyvai valdyti specialiai įsteigtas juridinis asmuo;
                  
               
                     (10)
                  
                  
                     pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti ES sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (11)
                  
                  
                     todėl pasiūlyta iniciatyva „Laisvė dalytis“ turėtų būti užregistruota,
                  
               PRIĖMĖ ŠĮ SPRENDIMĄ:
         
            1 straipsnis
            Užregistruojama pasiūlyta Europos piliečių iniciatyva „Laisvė dalytis“.
         
         
            2 straipsnis
            Šis sprendimas skirtas piliečių iniciatyvos „Laisvė dalytis“ organizatorių grupei, kuriai kaip kontaktiniai asmenys atstovauja Marco CIURCINA ir Roberto GALTIERI.
         
         
            Priimta Briuselyje 2020 m. gegužės 15 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.
         
            (2)  2019 m. balandžio 17 d. Europos Parlamento ir Tarybos direktyva (ES) 2019/790 dėl autorių teisių ir gretutinių teisių bendrojoje skaitmeninėje rinkoje, kuria iš dalies keičiamos direktyvos 96/9/EB ir 2001/29/EB (OL L 130, 2019 5 17, p. 92).